ГуфIэгъуэ тIуащIэ
Хэку зауэшхуэм СССР-м ТекIуэныгъэр къызэрыщихьрэ накъыгъэм и 9-м илъэс 69-рэ ирокъу. А махуэ лъапIэм мы гъэм ещанэу ирырагъэхьэлIащ Урысейм, Белоруссием, Украинэм, Приднестровьем щыщхэр зыхэт «Ди ТекIуэныгъэ Ин» автомобиль зекIуэр. Нэгъаби хуэдэу, гупым и иджырей гъуэгуанэр къыщыщIидзар Севастополь Къалэ-лIыхъужьырщ. Къэбэрдей-Балъкъэрым ахэр къыщысар гъатхэпэм и 26-рщ.
Налшык ХьэтIохъущокъуэм и цIэр зезыхьэ паркым ит МафIэ мыужьыхым деж хьэщIэхэм къащыпэплъэрт республикэм и министерствэ зыбжанэм, къалэ администрацэм, политикэ партхэм, жылагъуэ зэгухьэныгъэхэм я лIыкIуэхэр, ветеранхэр, еджакIуэ цIы-кIухэр, журналистхэр. Зэхуэсым къекIуэлIахэм я гукъыдэжым хэпщIыкIыу хигъэхъуащ зыгъэпсэхупIэ паркым и духовой оркестрым игъэзэщIа макъамэхэм. пэкIум къекIуэлIахэм абыкIэ къагурыIуащ автомобиль зекIуэм хэтхэр къызэрысар.
— Мы Iуэхугъуэм дигу къегъэкIыж Хэку зауэшхуэм и лъэхъэнэм ди къэралыр бийм псэемыблэжу щы- зыхъума ди адэжьхэр, — жиIащ, хьэщIэхэр утыку къраша иужькIэ пэублэ хъуэхъукIэ абыхэм захуэзыгъэза, КъБР-м и Правительствэм и УнафэщIым и къуэдзэ Фырэ Руслан. — Сыт и уасэ фыкъыщыIухьэм ди тхьэкIумэхэм къиIуа, зауэ лъэхъэнэм зэхалъхьа макъамэ лъэщхэр! Ахэр щызэхэтхкIэ, нобэр къыздэсым ди щIыфэхэр мэтхытх, апхуэдизу гуащIагъэ ин абыхэм яхэлъщи! Автомобиль зекIуэм хэтхэм КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий, Парламентым, Правительствэм къабгъэдэкIыу фIэхъус гуапэ фыдох! Мыгъэрей фи къакIуэр дэркIэ гуфIэгъуэ тIуащIэщ — гъэ къэси хуэдэу, фыкъыщежьэ Севастополь къалэр Урысей федерацэм щыщ хъужащ.
— Автомобиль зекIуэр къызэзыгъэпэщахэм фIыщIэшхуэ яхуэфащэщ, — жиIащ Налшык къалэ администрацэм и тхьэмадэм и къуэдзэ Тонконог Анатолий. — Дауи, ахэр апхуэдэ гъуэгуанэм тезыгъэгушхуар ди адэжьхэм Хэку зауэшхуэм къыщахьа текIуэныгъэрщ. Дэ, нэ-хъыжьхэм, мыпхуэдэ Iуэхугъуэхэр къыщызэдгъэпэщкIэ ди къалэнщ а лъэхъэнэ бзаджэм Хэкум и къыщхьэщыжакIуэхэм зэрахьа лIыгъэр зыхуэдэм ди щIалэгъуалэм къытрагъэзэжурэ гу зэрылъедгъэтэн, пщIэ зэрыхуедгъэщIын щIыкIэм дызэдегупсысыну.
КъБР-м и ветеранхэм я зэгухьэныгъэм и тхьэмадэ Шыхъуэбахъуэ Мухьэмэд и къэпсэлъэныгъэм къыхигъэщащ, илъэс ещанэ хъуауэ ди къэралым и щIыпIэ зэмылIэужьыгъуэхэр зэлъэзыгъэIэс автомобиль зекIуэм, ар къыздыщыщIидз щIыпIэхэм щыпсэу ветеранхэм ягухэр къызэрыгъэгъуэтыжынымкIэ, абыхэм цIыхухэм къыхуащI гулъытэр къыщызэщIэрыуэжынымкIэ мыхьэнэшхуэ зэриIэр.
— Мыбдежым къызэрыхэвгъэщащи, зекIуэр Кърымым къыщетшэжьащ, — жиIащ хьэщIэхэм я нэхъыжь Слюсаренкэ Олег. — Быдэу фи фIэщ фщIы мы махуэхэм дэри дизэригуфIэгъуэ тIуащIэр! ТекIуэныгъэм и махуэм дыкъыщыщIидзынур Мэзкуущ. Абы накъыгъэм и 9-м щекIуэкIыну махуэшхуэ парадым дэри дыхэтынущ икIи дыздэщыIа щIыналъэхэм я ныпхэмрэ къызэпытча гъуэгуанэм и картэмрэ щыдгъэлъэгъуэнущ.
Хэку зауэшхуэм хэкIуэдахэм дакъикъэкIэ яхуэщыгъуэри, къызэхуэсахэм удз гъэгъахэр МафIэ мыужьыхым бгъэдэт фэеплъым деж щагъэтIылъащ. Абы и ужькIэ, утыкум кърахьащ зи кIыхьагъыр метр 200 хъу, автомобиль зекIуэм къыщыздрашэкI, ТекIуэныгъэм и бэракъыр. Слюсаренкэ Олег и къыхуеджэныгъэкIэ, пэкIум къекIуэлIахэм нып плъыжьышхуэр яукъуэдиящ.
Къэбэрдей-Балъкъэрым и ужькIэ, «Ди ТекIуэныгъэ Ин» автомобиль зекIуэм Осетие Ищхъэрэ-АланиемкIэ иунэтIащ. АдэкIэ ар Осетие Ипщэм къыщыщIидзынущ.
КЪУМАХУЭ Аслъэн.
Сурэтхэр Къарей Элинэ ейщ.
